Per Pinstrup-Andersen
Per Pinstrup-Andersen er en dansk uddannet jordbrugsøkonom med en international karriere som forsker inden for fødevareforsyning.
Pinstrup-Andersen blev efter arbejde ved praktisk landbrug i Danmark i 1965 cand.agro. fra KVL, Den Kongelige Veterinær og Landbohøjskole (nu under Københavns Universitet). Med denne baggrund som agronom videreuddannede Pinstrup-Andersen sig ved Oklahoma University og blev med en ph.d.-grad ansat ved IFPRI, Det Internationale Forskningsinstitut for Fødevarepolitik i Washington, DC senest som IFPRIs generaldirektør i perioden 1992 til 2002.
I 2001 modtog Pinstrup-Andersen den prestigefyldte internationale World Food Prize, der uddeles af World Food Prize Foundation, Iowa, for sin indsats for at ændre fødevarestøtteprogrammer i lande med sult, så fødevarer kan blive mere tilgængelige for de fattigste indbyggere. Baseret på Pinstrup-Andersens forskning skabtes de såkaldte Food-for-Education-programmer, hvor familier fik uddelt mad for at holde deres børn i skole.
Pinstrup-Andersen har været ansat som professor ved Cornell University, New York, og var tilknyttet KVL på Frederiksberg som lektor i årene 1977-1980 og som professor i udviklingsøkonomi i perioden 2003-2010.
Pinstrup-Andersen har gennem hele sin karriere arbejdet for, at mennesker, hvor i verden de end lever, kan få tilstrækkeligt at spise. Han mener, at med den forskningsbaserede viden, vi i dag har, kan politikere afskaffe sult i hele verden, hvis de vil. Alle former for teknologi bør inddrages for at skaffe fødevarer til de ca. 800 millioner mennesker (FAO's opgørelse for 2020) der stadig sulter. Pinstrup-Andersen har et omfattende forfatterskab bag sig inden for fødevarepolitik og udgav i 2006 bogen: ”Fattigdom og Sult. Problemer som kan og bør løses.”
Pinstrup-Andersen er kendt som en fremragende formidler og blev i 2003 tildelt Rosenkjærprisen, DR's videnskabs- og kulturpris.